b"\n_START_ARTICLE_\nJean Dausset\n_START_SECTION_\nBiografia\n_START_PARAGRAPH_\nVa n\xc3\xa9ixer el 19 d'octubre de 1916 a la ciutat occitana de Tolosa de Llenguadoc, capital del departament franc\xc3\xa8s de l'Alta Garona. De ben petit la seva fam\xc3\xadlia es trasllad\xc3\xa0 a Biarritz i posteriorment a Par\xc3\xads. Va estudiar medicina a la Universitat de Par\xc3\xads, per\xc3\xb2 els hagu\xc3\xa9 de suspendre per la seva mobilitzaci\xc3\xb3 durant la Segona Guerra Mundial. En acabar la guerra finalitz\xc3\xa0 els estudis i el 1946 fou nomenat cap de medicina cl\xc3\xadnica de la Facultat de Medicina de Par\xc3\xads, d'on fou tamb\xc3\xa9 professor d'hematologia, i el 1963 fou nomenat cap del servei immunol\xc3\xb2gic de l'Hospital de Saint Louis a Par\xc3\xads._NEWLINE_Fill adoptiu de la ciutat de S\xc3\xb3ller, l'any 2003 fou nomenat Doctor Honoris Causa per la Universitat de les Illes Balears. _NEWLINE_L'any 2005 li fou concedit un dels Premis Ramon Llull concedits pel Govern de les Illes Balears en reconeixement de la seva capacitat de compaginar la ci\xc3\xa8ncia pura amb les aplicacions pr\xc3\xa0ctiques al servei de l'home i la societat, que l'ha fet mereixedor del Premi Nobel; i per haver mantengut vius el vincles que l'uneixen des de temps enrere amb les Illes Balears._NEWLINE_Mor\xc3\xad el 6 de juny de 2009 a la ciutat de Palma (Mallorca), a l'edat de 92 anys, degut a complicacions de pneum\xc3\xb2nia. Passa el darrers anys de la seva vida en terres catalanes, acompanyat de la seva dona Rosita Mayoral.\n_START_SECTION_\nRecerca cient\xc3\xadfica\n_START_PARAGRAPH_\nInici\xc3\xa0 els seus estudis sobre la sang a la finalitzaci\xc3\xb3 de la Segona Guerra Mundial, centrant-se concretament en la transfusi\xc3\xb3 de sang. Posteriorment orient\xc3\xa0 la seva recerca vers la immunologia i el 1958 describ\xc3\xad el complex d'histocompatibilitat principal (MHC). Els seus estudis sobre la histocompatibilitat li permeteren descobrir els ant\xc3\xadgens dels leuc\xc3\xb2cits humans (HLA), un dels factors responsables del rebuig d'\xc3\xb2rgans i teixits trasplantats. _NEWLINE_L'any 1980 fou guardonat amb el Premi Nobel de Medicina o Fisiologia, premi compartit amb Baruj Benacerraf i George Davis Snell, pels descobriments relacionats amb estructures determinades per la gen\xc3\xa8tica a la superf\xc3\xadcie de la c\xc3\xa8l\xc2\xb7lula que regulen les reaccions immunol\xc3\xb2giques._NEWLINE_L'any 1984 cre\xc3\xa0 el Centre d'etude du polymorphisme humaine (CEPH), rebatejat posteriorment com a Fundaci\xc3\xb3 Jean Dausset-CEPH, centre de recerca gen\xc3\xa8tica situat a Par\xc3\xads."